Fratsongeluk eis Britse toeris in SAFatima Lambat Issa en haar man Fayaz gedurende ‘n besoek aan Kaapstad jare gelede. (Foto: Facebook/Fatima Lambat Issa) ŉ Britse toeris is Sondag tydens ŉ fratsongeluk by ŉ huis in Meyersdal in Alberton doodgeskiet. Fatima Lambat Issa (47) was glo in Suid-Afrika met vakansie ten tyde van die voorval. Een van Issa se familielede was glo besig om ŉ vuurwapen skoon te maak toe ŉ koeël haar getref het. Ná die fratsongeluk is nooddienste na die woning ontbied waar Issa dood verklaar is. Sy is oorspronklik van Leicester in Brittanje af. Kol. Noxolo Kweza, polisiewoordvoerder, het die voorval aan Maroela Media bevestig. Volgens Kweza het die polisie in Gauteng ŉ ondersoek na die skietdood van stapel gestuur. Niemand is egter al in verband met die voorval in hegtenis geneem nie. “ŉ Saak van strafbare manslag en die nalatige hantering van ŉ vuurwapen is geopen nadat ŉ 47-jarige vrou doodgeskiet is.” Verdere besonderhede oor die voorval is nie in hierdie stadium bekend nie. The City of Leicester College, waar Issa gewerk het, het intussen hul meegevoel met haar familie betuig. “Almal by The City of Leicester College is geskok en hartseer om te hoor van die tragiese heengaan van ons kollega en vriendin,” lui die kollege se Facebook-plasing. “Ons wens haar familie sterkte en vrede toe in hierdie tyd.” Ander geliefdes het ook hul hartseer oor die voorval uitgespreek. “Jy het vir my soveel spesiale herinneringe gegee, jou vriendskap, deernis en liefde was altyd daar,” lui ŉ Facebook-plasing deur ‘n vriendin van Issa. Britse media berig dat Issa ŉ ma van vier is en dat haar man in Brittanje was ten tyde van haar dood. Een van haar kinders het glo saam met haar na Suid-Afrika toe gereis.